
	REPUBLIKA HRVATSKA
VUKOVARSKO-SRIJEMSKA ŽUPANIJA
OPĆINA NEGOSLAVCI
Općinsko vijeće 
KLASA: 351-01/26-01/02
URBROJ: 2196-19-02-26-01
Negoslavci, 24. rujna 2026.

	Na temelju članka 113. Zakona o gospodarenju otpadom („Narodne novine” broj 84/21 i 142/23) i članka 19., točke 2. Statuta Općine Negoslavci („Službeni glasnik Općine Negoslavci” broj 4/25), Općinsko vijeće Općine Negoslavci dana 24.09.2026. godine donosi

ODLUKU
o sprječavanju odbacivanja otpada na području Općine Negoslavci

Članak 1. 
	Ovom Odlukom određuju se mjere sprječavanja protuzakonitog odbacivanja i mjere uklanjanja protuzakonito odbačenog otpada na području Općine Negoslavci, a koje uključuju i evidentiranje lokacija protuzakonito odbačenog otpada te uspostavu sustava zaprimanja obavijesti o odbačenom otpadu.

Članak 2.
	Provedbu ove Odluke osigurava komunalni redar Jedinstvenog upravnog odjela Općine Negoslavci (u daljem tekstu: komunalni redar):
1. mjerama za sprječavanje protuzakonitog otpada,
2. mjerama uklanjanja protuzakonito odbačenog otpada.

Članak 3. 
	Mjere za sprječavanje protuzakonitog odbacivanja otpada uključuju:
1. uspostavu sustava za zaprimanje obavijesti o protuzakonito odbačenom otpadu,
2. uspostavu sustava evidentiranja lokacija odbačenog otpada,
3. provedbu redovitog godišnjeg nadzora područja Općine Negoslavci radi utvrđivanja postojanja odbačenog otpada, a posebno lokacija na kojima je u prethodne dvije godine evidentirano postojanje odbačenog otpada,
4. postavu znakova upozorenja o zabrani odbacivanja otpada,
5. edukaciju i informiranje građana o načinu zbrinjavanja različitih vrsta otpada u skladu da relevantnim zakonskim odredbama.

Članak 4. 
	Zaprimanje obavijesti nepropisnog odbacivanja otpada vrši se na sljedeći način:
- poštom ili osobno na adresu Općina Negoslavci, Vukovarska 7, 32239 Negoslavci,
- na e-mail: opcina.negoslavci@gmail.com putem obrasca, navedeni obrazac prijave protuzakonitog odbačenog otpada se nalazi na web stranici www.opcina-negoslavci.hr, u za to posebno označenoj rubrici.

Članak 5.
	Općina Negoslavci vodi Evidenciju lokacija onečišćenih otpadom. 
	U Evidenciji iz stavka 1. ovog članka unose se podaci o lokacijama onečišćenih otpadom, količini otpada, izvršenim nadzorima komunalnog redara, izdanim rješenjima te ostali potrebni podaci. Evidenciju kontinuirano vodi komunalni redar. 

Članak 6. 
	Na lokacijama na kojima je u prethodne dvije godine evidentirano postojanje odbačenog otpada provodit će se posebne mjere radi sprječavanja odbacivanja otpada i to:
- učestala kontrola lokacija od strane komunalnog redara,
- postavljanja znakova upozorenja o zabrani odbacivanja otpada,
- objava informacija o načinu prijave protuzakonito odbačenog otpada,
- periodične akcije uklanjanja protuzakonito odbačenog otpada.
	Na području Općine Negoslavci i dalje će se vršiti edukacija i informiranje stanovnika o načinu zbrinjavanja različitih vrsta otpada u skladu sa zakonskim propisima i općim aktima.

Članak 7. 
	Radi provedbe mjera za uklanjanje protuzakonito odbačenog otpada, komunalni redar ovlašten je rješenjem naložiti vlasniku, odnosno posjedniku nekretnine, ako vlasnik nije poznat, na kojem je protuzakonito odložen otpad uklanjanje tog otpada, odnosno osobi koja sukladno posebnom propisu upravlja određenim područjem (dobrom), ako je otpad odložen na tom području (dobru).
	Rješenjem iz stavka 1. ovog članka određuje se: lokacija odbačenog otpada, procijenjena količina otpada, obveznik uklanjanja otpada, te obveza uklanjanja otpada predajom ovlaštenoj osobi za gospodarenje tom vrstom otpada u roku koji ne može biti duži od 30 dana od dana zaprimanja rješenja.
	Istjekom roka određenog rješenjem iz stavka 1. ovog članka komunalni redar utvrđuje ispunjavanje obveza određene rješenjem. Ako komunalni redar utvrdi da obveza određena rješenjem iz stavka 1. ovog članka nije izvršena, Općina Negoslavci dužna je osigurati uklanjanje tog otpada predajom ovlaštenoj osobi za gospodarenje tom vrstom otpada na trošak izvršenika.

Članak 8.
	Sredstva za provedbu mjera iz članka 3. i 6. ove Odluke osiguravaju se u proračunu Općine Negoslavci.

Članak 9.
	Novčanom kaznom 500,00 EUR kazniti će se za prekršaj pravna osoba za koju se rješenjem komunalnog redara iz članka 7. ove Odluke, utvrdi da je obveznik uklanjanja nepropisno odloženog otpada u okoliš.
	Novčanom kaznom od 100,00 EUR kazniti će se odgovorna osoba u pravnoj osobi koja počini prekršaj iz stavka 1. ovog članka.
	Novčanom kaznom od 100,00 EUR kazniti će se za prekršaj fizička osoba za koju se rješenjem komunalnog redara iz članka 11. ove Odluke, utvrdi da je obveznik uklanjanja nepropisno odloženog otpada u okoliš.

Članak 10.
	U obavljanju nadzora komunalni redar je ovlašten:
- naplatiti novčanu kaznu na mjestu počinjenja prekršaja za pravnu osobu u iznosu od 500,00 EUR i za fizičku osobu u iznosu od 100,00 EUR za prekršaj propisan ovom Odlukom.
- izdati obvezni prekršajni nalog i izreći novčanu kaznu,
- pokrenuti prekršajni postupak.

Članak 11.
	Općina Negoslavci ima pravo na naknadu troška uklanjanja otpada iz članka 7. ove Odluke od vlasnika, odnosno posjednika nekretnine ako vlasnik nije poznat, odnosno od osobe koja, sukladno posebnom propisu, upravlja određenim područjem (dobrom), na kojem se otpad nalazio.

Članak 12.
	Za sve što nije propisano ovom odlukom imaju se primjeniti odredbe važećeg propisa kojim se uređuje gospodarenje otpadom u Republici Hrvatskoj te odredbe Odluke kojom se uređuje način pružanja javne usluge sakupljanja komunalnog otpada na području Općine Negoslavci.

Članak 13.
	Stupanjem na snagu ove Odluke stavlja se van snage Odluka o mjerama za sprječavanje nepropisnog odbacivanja otpada i mjerama za uklanjanje odbačenog otpada na području Općine Negoslavci (KLASA: 351-01/18-01/02, URBROJ: 2196/06-02-18, od 31.01.2018. godine).

Članak 14.
	Ova Odluka stupa na snagu osmog dana od dana objave u Službenom glasniku Općine Negoslavci.

PREDSJEDNIK OPĆINSKOG VIJEĆA:
Miodrag Mišanović

